РЕШЕНИЕ НА СЪВЕТА
от 28 юни 2007 година
за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на решения 2006/379/EО и 2006/1008/EО
(2007/445/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Регламент (ЕО) № 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (1), и по-специално член 2, параграф 3 от него,
като има предвид, че:
(1)
На 29 май 2006 г. Съветът прие Решение 2006/379/ЕО за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания (2), с което се създава списък на лицата и образуванията, за които се прилага регламентът.
(2)
На 21 декември 2006 г. Съветът прие Решение 2006/1008/ЕО за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания (3), с което някои други лица, групи и образувания се добавят в списъка на лицата и образуванията, за които се прилага регламентът.
(3)
Съветът предостави изложения на причините за включване на всяко от съответните лица, групи и образувания в списъка на Решение 2006/379/EО и Решение 2006/1008/EО на всички лица, групи и образувания, за които това бе практически възможно.
(4)
С известие, публикувано в Официален вестник на Европейския съюз от 25 април 2007 г. (4), Съветът уведоми посочените в решения 2006/379/ЕО и 2006/1008/ЕО лица, групи и образувания, че възнамерява да продължи присъствието им в списъка. Съветът информира също съответните лица, групи и образувания за възможността да внесат искане да им бъде предоставено изложението на причините на Съвета за включването им в списъка (освен ако това изложение на причините не им е било вече предоставено).
(5)
Съветът направи изчерпателен преглед на списъка на лицата, групите и образуванията, за които се прилага Регламент (EО) № 2580/2001, в съответствие с изискванията на член 2, параграф 3 от него. В това отношение той взе предвид забележките и документите, представени му от определени засегнати лица, групи и образувания.
(6)
В резултат на този преглед Съветът реши, че лицата, групите и образуванията, изброени в приложението по-долу, са замесени в терористични действия по смисъла на член 1, параграфи 2 и 3 от Обща позиция 2001/931/ОВППС на Съвета от 27 декември 2001 г. за прилагане на специални мерки за борба с тероризма (5), че по отношение на тези лица, групи и образувания e взето решение от страна на компетентен орган по смисъла на член 1, параграф 4 от посочената обща позиция, както и че те трябва да продължат да бъдат обект на предвидените от Регламент (ЕО) № 2580/2001 специфични ограничителни мерки.
(7)
Списъкът на лицата, групите и образуванията, за които се прилага Регламент (EО) № 2580/2001, следва съответно да се актуализира,
РЕШИ:
Член 1
Списъкът, постановен в член 2, параграф 3 от Регламент (EО) № 2580/2001, се заменя със списъка в приложението към настоящото решение.
Член 2
Решения 2006/379/ЕО и 2006/1008/ЕО се отменят.
Член 3
Настоящото решение влиза в сила в деня на неговото публикуване.
Член 4
Настоящото решение се публикува в Официален вестник на Европейския съюз.
Съставено в Люксембург на 28 юни 2007 година.